JY LEES NOU Marmeladebroodjie
Ek het 'n groot pot marmelade op die stoof gehad toe ek besef ek het te min flesse om dit alles te bottel. Toe bedink ek 'n paar resepte met marmelade om daarvan te gebruik – onder meer hierdie maklike teebroodjie. Bak sommer 'n paar en vries hulle, of deel dit uit vir jou vriendinne. Dit is smullekker saam met 'n pot Earl Grey- of rooibostee.
Voorverhit die oond tot 170 °C en voer 'n klein, gesmeerde broodpannetjie met bakpapier uit. Smeer weer, of spuit met kleefwerende kossproei. Verroom die botter en suiker goed tot lig en donsig. Klits die vanieljegeursel by en voeg die eiers by. Klits goed. Sif die meel en bakpoeier oor die botter-en-eier- mengsel en voeg die marmelade en melk by.
Klits deur tot 'n dik beslag vorm. Skep die beslag in die voorbereide pan en bak vir ongeveer 45 minute tot goudbruin en deurgaar. Laat vir 'n paar minute in die pan afkoel voor jy die broodjie op 'n draadrak uitkeer om heeltemal af te koel. Sif versiersuiker oor die broodjie net voor dit voorgesit word.